Мэршэнкъул Нурхьэлий Мухьэж и къуэр
КъБР-м и щэнхабзэм хэщIыныгъэшхуэ игъуэтащ — КъБР-м щIыхь зиIэ и артист, Музыкэ театрым и уэрэджыIакIуэ цIэрыIуэ Мэршэнкъул Нурхьэлий (Iэдэм) Мухьэж и къуэр дунейм ехыжащ.
Мэршэнкъул Нурхьэлий ГИТИС-м музыкальнэ комедиемкIэ и факультетыр къиуха нэужь, къэрал Музыкэ театрым 1969 гъэм лэжьэн щыщIидзащ. Япэ махуэхэм щыщIэдзауэ ар адрейхэм къахэщырт и IэщIагъэм зэрыхуэIэижьымкIэ, зыпэрыт IэнатIэр фIыуэ зэрилъагъумкIэ, къылъыс жэуаплыныгъэр зэрызыхищIэмкIэ. Мэршэнкъул Нурхьэлий зэпымыууэ зи Iэзагъым хэзыгъахъуэ актёрт, теплъэ дахэ зиIэ тенор лъэщт, роль нэхъ гугъухэри къызэхъу- лIэт.
Зэрылэжьа зэманым къриубыдэу ар щыджэгуащ Штраус Иоганн и «Летучая мышь» (Фальк), Кальман Имре и «Сильва» (Бони), «Фиалка Монмартра» (Марсель) опереттэхэм, Гаджиев Рауф и «Кавказская пленница» (Бубэ) комедием, Легар Франц и «Цыганская любовь» (Драготин), Канчели Гие и «Проделки Ханумы» (пащтыхь Понтиашвили) опереттэхэм, Фельцман Оскар и «Пусть гитара играет» (Котик) комедиемрэ «Донна Люция» (Бабс) опереттэмрэ, Модуньо Доменикэ и «Чёрный дракон» (Дон Розарио), Александров Борис и «Свадьба в Малиновке» (Яшкэрэ Васярэ), Балэ Мухьэдин IутIыж Борис и тхыгъэм къытрищIыкIа«Шамхьун и фызышэ» (Мэцыкъ) опереттэхэм, Жырыкъ Заур и «Гум и щэхухэр» (ПIытIырав) комедием, нэгъуэщIхэми. КъищынэмыщIауэ, театрым зэрыщылэжьа зэманым къриубыдэу ар щыджэгуащ сабийхэм яхуэгъэза спектакль пщIы бжыгъэхэм.
Мэршэнкъул Нурхьэлий республикэм и театр гъуазджэм и къару емыблэжу хуэлэжьащ, хэлъхьэныгъэфIхэр зыхуищIа и IэнатIэм щIалэгъуалэм я щапхъэгъэлъагъуэуи пэрытащ.
Iэужь дахэ къэзыгъэна актёр Iэзэм и Iыхьлыхэмрэ и благъэхэмрэ дахуогузавэ. Ар зэи тщыгъупщэнкъым.
КъБР-м ЩэнхабзэмкIэ и министерствэ,
Театр лэжьакIуэхэмрэ Композиторхэмрэ
я зэгухьэныгъэхэр, Музыкэ къэрал театр.
